Kanalen sender nyheter, kommentarer, dokumentarer, debatter, økonomistoff og sport. Ansvaret for sendingene roterer mellom kringkastingssentre i Doha, Kuala Lumpur, London og Washington, og «følger dermed solen» ifølge kanalen. I tillegg til de fire kringkastingssentrene har kanalen et bredt utbygget korrespondentnett med 21 internasjonale kontorer som bidrar i nyhetsproduksjonen. Den har også tilgang til ressursene til den arabiskspråklige kanalens 42 kontorer. Kanalen legger vekt på å dekke begivenheter fra der de skjer.